Η Σ Τ Ι Γ Μ Η Μ Α Σ

Υπόκωφη η κραυγή ή στεντόρια; Δεν έχει σημασία πια.

Εκείνο που μας ενδιαφέρει είναι, ότι διασχίζει χλαλοές πολέμων. Όπλων κλαγγές. Στιγμές θανάτου. Μα και μεγαλωσύνης. Οδοιπορίας στιγμές. Μα και σχόλης. Και ησυχίας. Και αργίας ίσως.

Χωρούμε λοιπόν με του Ρίλκε την ερώτηση. Πού; Μα σε μια αναμέτρηση. Ιδού:

«Πότε λοιπόν υπάρχουμε;»

Χρονική η ερώτηση. Όχι υποθετική.

Όταν άραγε δουλεύουμε στη μέριμνα; Διασκεδάζουμε; Θλιβόμαστε; Παίζουμε; Απολαμβάνουμε; Πολεμούμε; Νικούμε; Εισπράττουμε ήτταν; Αγαπούμε; Μισούμε; Ελπίζουμε; Απελπιζόμαστε; Ευτυχούμε; Δυστυχούμε;

Πότε είμαι ο εαυτός μου;

Πότε ταυτίζομαι με την αλήθεια μου; Ζω την πληρότητα της ύπαρξής μου;

Στιγμές αυθεντικές, ναι. Προκύπτουν. Αμέσως μετά; Ακυρώνονται. Μηδέν.

Αναζητούμε πραγματοποίηση ζωής αυθεντικής. Έτσι λέμε. Κι ίσως να συμβαίνει κάποτε.

Ο επόμενος όμως χρόνος; Ακυρώνει τα πάντα.

Ριζική αντιδικία λοιπόν.

Η ύπαρξη είναι δική μου. Ο χρόνος όχι.

Τήρηση, επομένως, της αυθεντικότητας της βίωσής μου απαιτεί κατάργηση του χρόνου.

Τολμώ λοιπόν;

Αυτή όμως η γραμμή, η νοητή, πού καταλήγει; Στην αποζήτηση, ναι, του θανάτου.

Άλλη κατεύθυνση δεν υπάρχει. Κι αν συμβεί, είναι δημιούργημα φαντασιακό. Ένας συμβιβασμός με τον μηδενοποιό χρόνο.

Κι ο κανόνας τούτος λειτουργεί χωρίς εξαίρεση;

Η απολυτότητα της θέσης δεν τεκμηριώνει τίποτε.

Ταπεινός άλλωστε για την αληθινή ζωή είναι τούτος ο συμβιβασμός. Κάτι που πολλοί δεν δέχονται. Κι επιλέγουν μιαν έξοδο από το χρόνο. Μια θριαμβευτική υπέρβαση του σκανδάλου του θανάτου.

Τελικά , όμως η ύπαρξη η αυθεντική είναι ερασιθάνατη.

Μια αναδρομή στης πατρίδας την κονίστρα πείθει αναμφίβολα. Το ίδιο και της πίστης της χριστιανικής.

Κι έγιναν μεγάλοι. Ήρωες. Μάρτυρες. Ομολογητές.

Κι ο άνθρωπος γίνεται μεγάλος, όσο πλησιάζει τα όριά του. Μικρός όμως, όσο απομακρύνεται απ’ αυτά.

Κινείται από το μηδέν προς το είναι. Από το ψεύδος το ζωτικό προς την αλήθεια την υπαρξιακή.

Κώδωνας κινδύνου στις ταλαντεύσεις; Τι άλλο; Αλεκτοροφωνία. Μια δύναμη ανεξάρτητη. Που υπέρκειται του χρόνου.

Πώς βλέπουμε τώρα τη ζωή μας;

Μια αναδίφηση στη ζωή προσώπων που λειτούργησαν, ο καθένας με τον τρόπο του, κατά την παρουσία του Χριστού. Ιδού η πρόταση. Πέτρος. Ιούδας. Οι δύο ληστές.

Δική μας η στιγμή. Τα δάκτυλά μας «επί τον τύπον των ήλων».

Η πρόσκληση ισχύει.

+ ο π. Γ.